CELEX: 32015D0902
Language: mt
Date: 2015-06-10 00:00:00
Title: Deċiżjoni ta' Implimentazzjoni tal-Kummissjoni (UE) 2015/902 tal-10 ta' Ġunju 2015 dwar miżura meħuda mil-Latvja skont id-Direttiva 2006/42/KE tal-Parlament Ewropew u tal-Kunsill li tipprojbixxi t-tqegħid fis-suq ta' ħassad tal-ħaxix immanifatturat minn GGP Italy spa (notifikata bid-dokument C(2015) 3799) (Test b'rilevanza għaż-ŻEE)

12.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 147/22
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/902
   tal-10 ta' Ġunju 2015
   dwar miżura meħuda mil-Latvja skont id-Direttiva 2006/42/KE tal-Parlament Ewropew u tal-Kunsill li tipprojbixxi t-tqegħid fis-suq ta' ħassad tal-ħaxix immanifatturat minn GGP Italy spa
   
      
         (notifikata bid-dokument C(2015) 3799)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   wara li kkunsidrat id-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (1), u b'mod partikulari l-Artikolu 11(3) tagħha,
   Billi:
   
               (1)
            
            
               Il-Latvja għarrfet lill-Kummissjoni b'miżura li tipprojbixxi t-tqegħid fis-suq tal-ħassad tal-ħaxix Stiga Collector 35 EL (C350, 297352654/S13) manifatturat minn GGP Italy spa.
            
         
               (2)
            
            
               Il-ħassad tal-ħaxix kellu l-marka CE, skont id- Direttiva 2006/42/KE.
            
         
               (3)
            
            
               Ir-raġuni għat-teħid tal-miżura kienet in-nuqqas ta' konformità tal-ħassad tal-ħaxix mar-rekwiżiti ta' saħħa u sikurezza essenzjali stabbiliti fl-Anness I tad-Direttiva 2006/42/KE, il-punti 1.3.8 — L-għażla tal-protezzjoni kontra r-riskji li ġejjin mill-partijiet li jiċċaqilqu u 1.4.1 — Rekwiżiti ġenerali għal ilqugħ u apparat ta' protezzjoni, minħabba li d-distanza bejn il-ġenb ta' wara tal-magna u d-dawra tal-ponta tax-xafra hija qasira wisq, u dan iwassal għal nuqqas ta' sikurezza fit-tħaddim tal-magna.
            
         
               (4)
            
            
               In-notifika kienet akkumpanjata minn rapport tat-test stabbilit mill-Istitut Sloven ta' Kwalità u l-Metroloġija.
            
         
               (5)
            
            
               Il-Kummissjoni kitbet lill-manifattur u stednitu sabiex jikkummenta dwar il-miżura meħuda mill-awtoritajiet Latvjani. Bi tweġiba, il-manifattur informa li l-prodott tneħħa volontarjament mis-suq Latvjan.
            
         
               (6)
            
            
               Id-dokumentazzjoni disponibbli, il-kummenti espressi u l-azzjoni meħuda mill-partijiet ikkonċernati juru li l-ħassad tal-ħaxix Stiga Collector 35 EL (C 350, 297352654/S13) ma jissodisfax ir-rekwiżiti essenzjali ta' saħħa u sikurezza tad-Direttiva 2006/42/KE. Għaldaqstant huwa xieraq li l-miżura meħuda mil-Latvja tiġi kkunsidrata bħala ġustifikata.
            
         ADOTTAT DIN ID-DEĊIŻJONI:
   Artikolu 1
   Il-miżura meħuda mil-Latvja li tipprojbixxi t-tqegħid fis-suq tal-ħassad tal-ħaxix Stiga Collector 35 EL (C 350, 297352654/S13) manifatturat minn GGP Italy spa, Via del Lavoro 6, 31033 Castelfranco Veneto, l-Italja, hija ġġustifikata.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, l-10 ta' Ġunju 2015.
      
         
            Għall-Kummissjoni
         
         Elżbieta BIEŃKOWSKA
         
            Membru tal-Kummissjoni
         
      
   
   
      (1)  ĠU L 157, 9.6.2006, p. 24.